Клеоменова война
Клеоменовата война (229/228 – 222 г. пр. Хр.) се води между Спарта и Ахейския съюз за хегемония в Пелопонес. Благодарение на социалните реформи и умелото командване на цар Клеомен III, в началото спартанците взимат надмощие, но ахейският предводител Арат се обръща за помощ към македонския цар Антигон Досон. Намесата на Досон и решителната битка при Селасия (в Лакония) водят до разгром и изгнание на Клеомен. Спарта губи закратко независимостта си, а Македония установява политическо господство в южна Гърция за следващия четвърт век до настъплението на Рим.